Псынащхьэ хущхъуэхэм деж
«Джилы-Су» турист-рекреацэ комплексым зэрызрагъэужьыну щIыкIэр яубзыхуащ.
Къэбэрдей-Балъкъэрым Экономикэ зыужьыныгъэмкIэ и министерствэм Кавказ Ищхъэрэ федеральнэ щIыналъэм турист кластер къыщызэгъэпэщыным и проектыр гъэзэщIэным ехьэлIа лэжьыгъэхэм къыпещэ. Дызэрыщыгъуазэщи, «Кавказ Ищхъэрэ курортхэр» ОАО-м ди республикэм зыгъэпсэхупIэщIэхэр къыщызэIуех. Ахэр экономикэ и лъэныкъуэкIэ щхьэхуитщ. Курортхэм къызэщIаубыдэ щIыпIэхэр гъэнэIуэным хуэунэтIа Iуэху-гъуэхэр иджыри йокIуэкI. ЗыгъэпсэхупIэхэм ящыщ зыщ Дзэлыкъуэ куейм и ипщэ лъэныкъуэмкIэ щыIэ, цIыхум и Iэпкълъэпкъым сэбэпышхуэ хуэхъу, псынащхьэ хуабэхэм къыщызэIуахыну «Джилы-Су» турист-рекреацэ комплексри.
Балъкъ и псыхъуащхьэхэмкIэ Iуащхьэмахуэ лъапэ щыIэ, экономикэ и лъэныкъуэкIэ щхьэхуит щIыпIэр Дзэлыкъуэ куейм къыхагъэкIыным пыщIа лэжьыгъэхэр мы зэманым зэгъусэу ирагъэкIуэкI КъБР-м и Правительствэм абы теухуауэ иIэ комиссэмрэ район администрацэмрэ. Европэм щынэхъ лъагэ дыдэ бгым и ищхъэрэ лъэныкъуэмкIэ щащI хьэщIэщхэм щIыпIэхэмрэ зи узыншагъэр зэтезыгъэувэжыну хуейхэмрэ гъэм и зэман псоми екIуалIэ хъунущ.
КъБР-м Экономикэ зыужьыныгъэмкIэ и министерствэм инвестицэ политикэмкIэ и департаментым и лэжьакIуэ Герузовэ Мадинэ зэрыжиIэмкIэ, экономикэ и лъэныкъуэкIэ щхьэхуит щIыпIэ Дзэлыкъуэ куейм къызэрыхагъэщхьэхукI кадастр лэжьыгъэхэр и кIэм нэблэ- гъащ.
КЪЭРЭЩЕЙ Элеонорэ.
